**ELŐTERJESZTÉS**

**Szombathely Megyei Jogú Város Közgyűlése Szociális és Lakás Bizottságának 2021. június havi rendes ülésére**

**Javaslat a bölcsődei feladatok ellátására kötött megállapodásokkal kapcsolatos döntések meghozatalára**

Szombathely Megyei Jogú Város Önkormányzata 6 településsel (Gencsapáti, Torony, Sé, Vép, Ják, Nárai) kötött a gyermekek bölcsődei ellátására vonatkozó megállapodást. A hozzájárulás összege a vidéki önkormányzatok tekintetében egységesen kiszámított, egy gyermek teljes bekerülési díjának összegéből, a normatívával csökkentett összeg napi térítési díja került meghatározásra, amely évente felülvizsgálásra kerül. A települések nem a normatívával csökkentett teljes napi díjat fizetik meg, hanem az önkormányzat által megállapított kedvezményes összeget. Tavalyi évben a Közgyűlés a 158/2020. (VI.25.) Kgy. számú határozatában megállapította, hogy a hozzájárulás összege 3000,- Ft/nap/gyermek.

A szolgáltatásért fizetendő térítési díj a fent említett megállapodásokban minden év június 30. napjáig megállapításra kerül.

2021. július 1. napjától a szolgáltatásért fizetendő térítési díj összege a 2020. évi összeggel megegyezne.

A szerződések vonatkozó pontja 2021. július 1. napjától az alábbiak szerint módosul:

„A felek megállapodnak abban, hogy **2021. július 1. napjától 2022. június 30.** napjáig a hozzájárulás összege 3000,- Ft/nap/gyermek.”

Vép Város Önkormányzata jelezte, hogy 2021. szeptember 1 napjától saját bölcsőde működtetésével oldják meg a település gyermekeinek ellátását, tehát 2021. augusztus 31. napjával a bölcsődei ellátás megszüntetését kéri.

Ják Község Önkormányzata határozatában kérte az ellátandó gyermekek számának 1 fővel történő megemelését, így a Ják községgel kötendő szerződés 10. pontjában az ellátandó gyermekek száma 5 főről 6 főre módosul.

A megállapodások egyéb rendelkezései változatlanul hatályban maradnak.

 Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2021. június „ ”.

 **/: Dr. László Győző:/**

HATÁROZATI JAVASLAT

**…/2021. (VI……) SzLB. sz. határozat**

1. Szombathely Megyei Jogú Város Közgyűlésének Szociális és Lakás Bizottsága a „Javaslat a bölcsődei feladatok ellátására kötött megállapodásokkal kapcsolatos döntések meghozatalára” című előterjesztést megtárgyalta, és a Közgyűlésnek jóváhagyásra javasolja, hogy a bölcsődei feladatellátás vonatkozásában Gencsapáti, Torony, Sé, Nárai, Ják települések között megkötött feladat-ellátási megállapodások 16. pontja 2021. július 1. napjától az alábbiak szerint módosuljon:

„A Felek megállapodnak abban, hogy **2021. július 1. napjától 2022. június 30.** napjáig a hozzájárulás összege 3.000,- Ft/nap/ gyermek.”

1. A Bizottság javasolja, hogy a Ják Község Önkormányzatával megkötött feladat-ellátási megállapodás 10. pontja 2021. július 1. napjától az alábbiak szerint módosuljon:

„A Felek megállapodnak abban, hogy Szombathely Megyei Jogú Város Önkormányzata legfeljebb 6 fő jáki gyermek bölcsődei felvételét biztosítja. E kötelezettség teljesítése érdekében Ják Község Önkormányzata vállalja, hogy az illetékességi területén lakóhellyel rendelkező bölcsődés korba lépő gyermekek létszámát az esedékes nevelési év megkezdése előtt május 15. napjáig írásban megküldi Szombathely Megyei Jogú Város Önkormányzatának a beiratkozási igények megjelölésével (melyik jáki gyermek, milyen időponttól kéri felvételét).”

1. A Bizottság javasolja, hogy a Vép Város Önkormányzata vonatkozásában a feladat-ellátási megállapodás közös megegyezéssel történő megszüntetésére kerül sor 2021. augusztus 31. napjával, így a feladat-ellátási megállapodás 16. pontja 2021. július 1 napjától az alábbiak szerint módosuljon:

„A Felek megállapodnak abban, hogy **2021. július 1. napjától 2021. augusztus 31.** napjáig a hozzájárulás összege 3.000,- Ft/nap/ gyermek.”

1. A Bizottság javasolja a Közgyűlésnek, kérje fel a polgármestert a bölcsődei feladatok ellátására vonatkozó módosító, valamint Vép Város Önkormányzata tekintetében a megszüntető megállapodás aláírására.

**Felelősök:** Dr. Czeglédy Csaba, a Szociális és Lakás Bizottság elnöke

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

Sebestyén Bianka, a Szombathelyi Egyesített Bölcsődei Intézmény vezetője/

**Határidő:** a Közgyűlés 2021. június 24-i ülése